text: ৩০০ পর্বে 'বউ শাশুড়ি', যুক্ত হচ্ছেন শোভন
  Published : Saturday, 15 January, 2022 at 6:09 PM
  বউ শাশুড়ি ধারাবাহিকের একটি দৃশ্য
  জনপ্রিয় ধারাবাহিক 'বউ শাশুড়ি'র আগামীকাল রবিবার ৩০০ পর্ব প্রচার হবে। বৈশাখী টিভিতে প্রচারিত জনপ্রিয় এই ধারাবাহিকে এবার যুক্ত হচ্ছেন জনপ্রিয় অভিনেতা জাহিদ হোসেন শোভন। এতে তাকে মাথায় লাল টুপি, পরনে লাল পাঞ্জাবী, গলায় মোটা চেইন, হাতে মোবাইল, বালা, ঘড়ি, হাসিমাখা মুখের পুরনো ঢাকার লালবাগী নামের এক বদমানুষের চরিত্রে দেখা যাবে।
  শোভন বলেন, নাটকের গল্পটি আমাকে দারুণভাবে আকৃষ্ট করেছে। আর আমার চরিত্রটি একেবারেই ব্যতিক্রম। সচরাচর এ ধরনের চরিত্রে আমি অভিনয় করিনা। আমাকে মানুষ সহজ সরল কোমল চরিত্রে দেখতেই অভ্যস্ত। নাটকে আমার অভিনয় দর্শকদের ভালো লাগবে বলে আমার বিশ্বাস।
  সপ্তাহে তিন দিন শনি, রবি ও সোমবার রাত ৮টা ৪০ মিনিটে প্রচার হয়ে আসছে নাটকটি।
  টিপু আলম মিলনের গল্পে, আকাশ রঞ্জনের চিত্রনাট্য ও পরিচালনায় নাটকটিতে অভিনয় করছেন শহীদুজ্জামান সেলিম, আল মনসুর, সাজু খাদেম, মুনিরা মিঠু, আরফান আহমেদ, নাজিরা মৌ, জয়রাজ, অবাক, আইরিন তানি, আমিন আহদে, অনামিকা, গুলশান আরাসহ অনেকেই।